SKRIFTLIG FORESPØRGSEL P-3643/00

af Rijk van Dam (EDD) til Kommissionen

(17. november 2000)

Om: Europæisk støtte til udgivelse af skolebøger til palæstinensiske skoler

Den Palæstinensiske Myndighed har for første gang kunnet udgive sit eget læsemateriale. Denne udgivelse er gjort mulig med støtte fra Den Europæiske Union og vedrører skolebøger til første og sjette klasse (henholdsvis til børn fra 6-7 år og 11-12 år). Den italienske konsul, Gianni Ghisi, var ansvarlig for organisationen af den europæiske støtte. På trods af en aftale om, at konsulen skulle kunne gennemse bøgernes tekst inden udgivelsen, blev dette nægtet ham. Bøgerne indeholder antisemitiske tekster. Historie- og geografibøgerne indeholder kort, der afbilder hele Israel som Palæstina og forskellige passager, der opfordrer palæstinensiske børn til at befri hele Jerusalem og hele Palæstina.

Hvordan har Kommissionen reageret over for Den Palæstinensiske Myndighed på den kendsgerning, at den har overtrådt en overenskomst ved ikke at tillade gennemsyn af skolebøgernes tekst inden udgivelsen?

Er Kommissionen ikke af den opfattelse, at den bør kræve, at de pågældende antisemitiske passager fjernes fra bøgerne?

Hvilke foranstaltninger har Kommissionen truffet for at forhindre en gentagelse, og indrømmer den, at overenskomster er blevet overtrådt og bliver i sådanne tilfælde den ydede støtte krævet tilbage?

Samlet svar afgivet på Kommissionens vegne af Christopher Patten på skriftlige forespørgsler P-3612/00, P-3643/00 og E-3652/00

(12. december 2000)

Kommissionen afviser ethvert forsøg på at bruge uddannelsessystemet som middel til at fremme intolerance og hæmme de bestræbelser, der hidtil er udfoldet af de forskellige parter, der er involveret i fredsprocessen i Mellemøsten. Det er særligt beklageligt, at skoleelever kan risikere at blive udsat for intolerance og gensidig mangel på forståelse, hvilken part i konflikten de end tilhører.

Ingen af de projekter, der er finansieret af Kommissionen til fordel for Den Palæstinensiske Myndighed, har støttet fremstilling eller distribution af lærebøger. Endvidere har Den Palæstinensiske Myndighed aldrig anmodet Kommissionen om at finansiere bestemte læseplaner eller lærebøger. Støtten til uddannelsessystemet har især været centreret om infrastrukturer, udstyr til skoler og skolebiblioteker og direkte bistand til de løbende udgifter til undervisningen (lærerlønninger, kantiner osv.). Med hensyn til de projekter, der er blevet finansieret bilateralt af medlemsstaterne, har Kommissionen ingen ret til kontrol eller indblanding, og derfor skal der i så tilfælde rettes henvendelse til de enkelte medlemsstater.

Kommissionen har altid centreret sin bistand om at fremme et klima præget af fred, tolerance og menneskerettigheder i Mellemøsten. I så henseende siges det entydigt i artikel 2 i interimsassocieringsaftalen mellem Fællesskabet og Den Palæstinensiske Myndighed, at det gensidige samarbejde mellem parterne bygger på respekten for de demokratiske principper og de grundlæggende menneskerettigheder som omhandlet i verdenserklæringen om menneskerettighederne, som ligger til grund for deres interne og internationale politik mldr. På baggrund heraf har Kommissionen i de senere år finansieret adskillige projekter, der tager sigte på at tilskynde til og fremme dialogen mellem unge israelere og palæstinensere, såsom møder til fremme af den tværkulturelle dialog og fælles uddannelse af ungdomsledere.